**M I N I S T A R**

**Doc.dr. Salko Bukvarević**

**OBRAĆANJE MINISTRA DEVETA GODIŠNJICA**

**prof.dr. Ahmet Hadžipašić**

**Dana 21.07.2017. u 10.00 mezaristan Crkvice Zenica**

Uvaženi Članovi porodice Ahmeta Hadžipašića,

dragi Saborci,

poštovani premijeru Vlade Federacije BiH gdine Novalić,

poštovani bivši premijeri Vlade Federacije gdine Bičakčić, gdine Branković,

poštovane kolege ministri Drljača, Zukić i Crnkić,

cijenjeni predstavnici kantonalnih i općinskih vlasti, uvaženi muftija zenički dr. Dautović,

ovdje smo na ovom časnom mjestu Crkvicama u Zenici da se sjetimo, odamo poštovanje na prvom mjestu dobrom čovjeku ili narodski rečeno ljudini prof.dr. Ahmetu Hadžipašiću.

Šaljemo odavde selame Cazinu gdje je juna 1952 godine rođen naš Ahmet. Selamimo i Sarajevo gdje je završio gimnaziju, naši pozdravi mira i Zenici gdje je odbranio magistarski i doktorski rad i gdje je postao menadžer godine i menadžer decenije.

Ponosni smo, Ahmet Hadžipašić je bio naš saborac pripadnik Armije Republike Bosne i Hercegovine i u vrijeme donošenja Zakona o pravima demobilisanih boraca isticao je „pa i ja sam demobilisani borac“.

Ahmet je naš Prijatelj koji nije birao prijatelje po akademskom zvanju već po srcu i ljudskosti. Sa njim su kafu pili i zanatlije i akademici, volio je da čuje i sluša primjedbe običnog čovjeka iz naroda.

Ahmet je i naš Profesor – predavao je i izveo mnoge generacije studenata na fakultetima u Zenici, Bihaću i Sarajevu, volio je i rado se družio i sa košarkašima i sa nogometašima i sjećaju ga se i u KK Metalno i u NK Čelik u Zenici

Naš Premijer Vlade Federacije BiH , šesti po redu od deset, zapamćen po suficitu u Budžetu...

Od svega što je volio i cijenio, pored porodice, supruge Branke, ćerki Emine, Amre i Selme, najviše je volio svoju Bosnu i Hercegovinu. Bio je istinski patriota Bosne i Hercegovine.

Dragi naš Ahmete neizmjerno nedostaješ nama i svojoj porodici.

Mi nastavljamo da se borimo za Bosnu i Hercegovinu jedinu našu domovinu u kojoj će svi njeni građani, bez obzira na nacionalnu i partijsku pripadnost imati jednake šanse da je vole, da je grade i da u njoj žive ...

Nastavljamo da se borimo za onakvu BiH za koju si se i Ti borio i žrtvovao svoje zdravlje i život.

Molim dragog Boga da te nagradi za sva Tvoja dobra djela i hvala Ti...